1!Ɩɩ na, Yeesu Kiriisitu ñɩ ci Tafiiti n'Aperaham wa yikee na, ɩ caasɩna. 2Aperaham ka lel na Iisake, n'Iisake lel Sakɔpe. Sakɔpe lel Suta, na ɩ ritafala. 3Suta lel Farɛse, na Seerake. (A ka yaa wa rii sɛ Tamar.) Farɛse lel Ɛserom, n'Ɛserom lel Aram. 4Aram lel Amiinatape. Amiinatape lel Nasɔŋ. Nasɔŋ lel Salmɔŋ. 5Salmɔŋ lel Poase. (A ka yaa ɩ rii sɛ Rahape.) Poase lel Opɛte. (Lɛ rii ka ci Ruti.) Opɛte lel Iisaɩ. 6Iisaɩ lel Tafiiti. Tafiiti lel Salomɔŋ. (Ɩ rii kiɖinkiɖin waal ka ci Urii.) 7Salomɔŋ lel Ropoam. Ropoam lel Apɩa. Apɩa lel Asa. 8Asa lel Sosafate. Sosafate lel Soram. Soram lel Osɩase. 9Osɩase lel Soatam. Soatam lel Akase. Akase lel Eeseekɩase. 10Eeseekɩase lel Manasee. Manasee lel Amɔŋ. Amɔŋ lel Sosɩase. 11Sosɩase lel Seekonɩase, na ɩ ritafala, k'alʋate nte taa a kpa Iiseraɛl ñempa n'a wan-wa Papiilon kɔrʋ taa na. 12A kpa Iiseraɛl ñempa ka wonte n'a wan-wa Papiilon kɔrʋ taa n'ʋ kper na, Seekonɩase lel Salatɩɛl. Salatɩɛl lel Soropapɛl. 13Soropapɛl lel Apiiuti. Apiiuti lel Eelɩakiim. Eelɩakiim lel Asɔr. 14Asɔr lel Satɔke. Satɔke lel Asiim. Asiim lel Eeliiuti. 15Eeliiuti lel Eeleeasar. Eeleeasar lel Mataŋ. Mataŋ lel Sakɔpe. 16Sakɔpe lel Sosɛfe. Yeesu ñɩ a yaa-ɩ sɛ Kiriisitu na, ɩ rii Marɩ waal kelɛ Sosɛfe ñɩ. 17Sʋ Aperaham n'ʋ rɛ n'ʋ tal Tafiiti, caasɩna lii hiiu na nnaʋsa, wa-n'wa wiisi. Ʋ sʋ Tafiiti n'ʋ rɛ n'ʋ tal alʋate nte taa, a kpa Iiseraɛl ñempa n'a wan-wa Papiilon kɔrʋ taa na, caasɩna lii kʋɖemte rerɛ-ɔ hiiu na nnaʋsa. Ʋ sʋ renaa n'ʋ rɛ n'ʋ tal Kiriisitu lelte taa, caasɩna lii hiiu na nnaʋsa rerɛ. 18!Ɩɩ na, a lel Yeesu Kiriisitu ka wonɔn'ɔna. Ɩ rii Marɩ ka ci Sosɛfe arantʋ yal kena. Ama, se fɛ nɩ wa sem ɖemaŋ na, Asɛ Fiisu kam ɩ rɛɛ n'ɩ laʋ ho. 19Sosɛfe ka ci riyuyutɩ kena, n'ɩ ñɔŋ Asɛ tentɛnte. Semp'ɔna, ɩ ciiwa s'ɩ kisi Marɩ k'amɛsɔŋ taa, nɩ yer ra nɩʋ. 20N nɔɔn ɩ wɩ ɩ t'ɔ semp'ɔ wonte na, Asɛ tirir nɛɛr kam ɩ cal-ɔ reeser taa, n'ɩ yaa-ɩ sɛ: "Wuroo Tafiiti yikee Sosɛfe, !ɖa kisi s'n kan Marɩ, wonte rɛɛ na, Asɛ Fiisu kan-na ɩ rɛɛ, nɩ kʋ yeʋ n'ɩ laʋ ho. 21Yo nka ɩ kaa s'ɩ lel-ka na, !n kaa s'n yaa-ka sɛ Yeesu, wonte rɛɛ na, ka kaa sɛ ka lese ka yera ka w'awarkase taa." 22Ʋ laʋ sempe se fɛ n'Asɛ ka siir wonte na ɩ tentɛnte rɛser na, te laʋ. Nt'ɔlɛ sɛ: 23"Asar kaa sɛ re laʋ ho, nɩ re lel yo k'a kaa s'a yaa-ka s'Eemanuɛl." (Yeɖe nɖe kutihuɖi kelɛ s'Asɛ wɛ ra cal.) 24Sosɛfe hom wonte na, ɩ laʋ s'Asɛ tirir siir-ɩ wonɔn'ɔna, n'ɩ sʋ Marɩ ka ɩ tɛ s'ɩ yal, 25nɩ wa ta sem ɖemaŋ, nɩ Marɩ rɛ n'ɩ lel yo. Sosɛfe yaa yo nka sɛ Yeesu.
Copyright
Learn More